CELEX: C2004/314/62
Language: et
Date: 2004-12-18 00:00:00
Title: Kohtuasi T-447/04: Capgemini Nederland B.V. 15. novembri 2004. aasta hagi Euroopa Ühenduste Komisjoni vastu

18.12.2004   
            
            
               ET
            
            
               Euroopa Liidu Teataja
            
            
               C 314/27
            
         Capgemini Nederland B.V. 15. novembri 2004. aasta hagi Euroopa Ühenduste Komisjoni vastu
   (Kohtuasi T-447/04)
   (2004/C 314/62)
   Kohtumenetluse keel: inglise
   Capgemini Nederland B.V., asukoht Utrecht (Madalmaad), esitas 15. novembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on advokaadid M. Meulenbelt ja H. Speyart.
   Hageja palub esimese astme kohtul:
   
               —
            
            
               tühistada Euroopa Ühenduste Komisjoni otsus taganeda pakkumiskutse JAI-C3-2003-01 kontekstis tehtud hageja pakkumise vastu võtmisest, millest hagejat teavitati 13. septembri 2004. aasta kirjaga;
            
         
               —
            
            
               tühistada Euroopa Ühenduste Komisjoni otsus sõlmida leping teise pakkujaga;
            
         
               —
            
            
               jätta Euroopa Ühenduste Komisjoni kanda nii tema enda kui hageja kohtukulud.
            
         Õiguslikud alused ja peamised argumendid
   25. juunil 2003 avaldas Euroopa Ühenduste Komisjon pakkumise kutse justiits- ja siseasjade valdkonda puudutava laiaulatusliku teabesüsteemi väljatöötamiseks ja paigaldamiseks, nimetustega vastavalt SIS II ja VIS. Hageja esitas pakkumise. 13. septembri 2004. aasta kirjaga teavitas komisjon hagejat oma otsusest lükata hageja pakkumine tagasi ning sõlmida riigihankeleping teise pakkujaga. Samas kirjas teavitas komisjon hagejat sellest, et eduka pakkumise esitanud pakkujaga ei sõlmita lepingut enne kahe nädala möödumist alates kirja kuupäevast. Sellele teatele järgnes kirjavahetus hageja ja komisjoni vahel, mille käigus kinnitas komisjon oma kavatsust sõlmida riigihankeleping teise pakkujaga. 26. oktoobril 2004 avaldas komisjon pressiteate eduka pakkumise esitanud pakkujaga sõlmitud riigihankelepingu kohta.
   Oma kaebuses palub hageja Euroopa Kohtul tühistada komisjoni otsused nii tema pakkumise tagasi lükkamise kohta kui ka eduka pakkumise esitanud pakkujaga lepingu sõlmimise kohta. Toetamaks oma nõuet tühistada otsus, millega lükati tagasi hageja pakkumine, toob hageja välja arvukad nõukogu määruse (EÜ, Euratom) nr 1605/2002 (1) (finantsmäärus) ja komisjoni määruse (EÜ, Euratom) nr 2342/2002, (2) millega kehtestatakse finantsmäärust käsitleva nõukogu määruse üksikasjalikud rakenduseeskirjad, normide väidetavad rikkumised. Selles kontekstis väidab hageja, et komisjoni valitud finantshindamismeetod on ebaharilik, kuna ei tugine projekti kindlaksmääratud maksumusel, vaid iga konkreetse pakkuja poolt tehtud hinnapakkumiste ja madalaima hinnapakkumise vahekorral, mis arvutatakse välja iga 15ne projektis sisaldunud üksikeseme, mis kõik on küll ühe kaaluga, kuid mõõtmetelt suurte erinevustega, hinnataseme alusel. Selle meetodi kasutamine ei ole hageja arvates andnud õiglast ja erapooletut tulemust. Hageja leiab veel, et komisjon on jätnud tähelepanuta eduka pakkuja pakkumises tehtud ebaharilikult madalad hinnad, jätnud arvesse võtmata hageja esitatud parandused ja jätnud tagasi lükkamata eduka pakkuja pakkumise, hoolimata selle tehnilistele tingimustele mittevastavustest. Hageja heidab komisjonile ette veel “sama hinna eest parima võimaliku kvaliteedi” põhimõtte rikkumist, kuna eduka pakkuja lepingu kogumaksumus on kõrgem kui hageja oma.
   Toetamaks oma nõuet tühistada otsus eduka pakkujaga lepingu sõlmimise kohta väidab hageja, et seda lepingut sõlmides jättis komisjon hageja tahtlikult ilma tõhusast õiguskaitsevahendist. Selles kontekstis toetub hageja veel EÜ asutamislepingu artikli 230 rikkumisele, väites et komisjon on hagejat eduka pakkujaga lepingu sõlmimisel ainult kahenädalasest ooteajast teavitades tegelikult lühendanud kõnealusest artiklist tulenevat kahekuulist menetluse algatamise tähtaega. Lõpuks väidab hageja, et kuna komisjon ei ole lepingu sõlmimisele suunatud otsustamismenetlust peatanud, kuigi hageja oma kirjades osutas võimalikele pakkumismenetluse reeglite eiramisele, on komisjon rikkunud nõukogu määruse nr 1605/2002 artiklit 103.
   
      (1)  EÜT 2002, L 248, lk 1.
   
      (2)  EÜT 2002, L 357, lk 1.